Граф Арналдос

Превод от испански: Александър Муратов, Атанас Далчев, 1978

chitanka.info

Кой сред водите на морето

късмет е имал тъй голям,

какъвто бе на граф Арналдос

във утрото на Сан Хуан!

Отиваше на лов тогава,

понесъл сив сокол в ръка,

и зърна някаква галера

да се насочва към брега.

Платната бяха от коприна,

въжата сукани от лен.

И странна песничка морякът

си пееше развеселен:

от нея стихваше морето,

на злия вятър яростта

и рибите от дълбините

издигаха се на ята,

по мачтата безбройни птици

накацваха в захлас дълбок.

„Галеро моя, ти, галеро,

от зло да ми те пази бог

и от премеждията морски,

гнева на океана стар,

от равнините алмерийски,

от провлака на Гибралтар,

от залива венециански,

от фландърските низини

и на Леон от бреговете

въртоп на напаст и злини.“

И заговори граф Арналдос,

послушайте що каза той:

„За бога, тая чудна песен

кажи ми ти, моряко мой!“

И отговори му морякът,

гласът му беше откровен:

„Ще кажа тая песен само

на тоя, който тръгне с мен.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.